作者:元稹
標題:春月
內容:春月雖至明，終有靄靄光。不似秋冬色，逼人寒帶霜。纖粉澹虛壁，輕煙籠半床。分暉間林影，餘照上虹梁。病久塵事隔，夜閑清興長。擁抱顛倒領，步屣東西廂。風柳結柔援，露梅飄暗香。雪含櫻綻蕊，珠蹙桃綴房。杳杳有餘思，行行安可忘。四鄰非舊識，無以話中腸。南有居士儼，默坐調心王。款關一問訊，為我披衣裳。延我入深竹，暖我於小堂。視身琉璃瑩，諭指芭蕉黃。複有比丘溢，早傳龍樹方。口中秘丹訣，肘後懸青囊。錫杖雖獨振，刀圭期共嘗。未知仙近遠，已覺神輕翔。夜久魂耿耿，月明露蒼蒼。悲哉沉眠士，寧見茲夕良。